62016TJ0643_RES
(Kawża T‑643/16)
Al-Gama’a al - Islamiyya Egypt
vs
Il-Kunsill tal-Unjoni Ewropea
Sentenza tal-Qorti Ġenerali (L-Ewwel Awla) tal-10 ta’ April 2019
“Politika estera u ta’ sigurtà komuni – Miżuri restrittivi speċifiċi meħuda kontra ċerti persuni, gruppi u entitajiet fid-dawl tal-ġlieda kontra t-terroriżmu – Iffriżar ta’ fondi – Possibbiltà għal awtorità ta’ Stat terz li tiġi kklassifikata bħala awtorità kompetenti fis-sens tal-Pożizzjoni Komuni 2001/931/PESK – Bażi fattwali tad-deċiżjonijiet ta’ ffriżar tal-fondi – Obbligu ta’ motivazzjoni – Awtentikazzjoni tal-atti tal-Kunsill”
Politika estera u ta’ sigurtà komuni — Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu — Deċiżjoni ta’ ffriżar ta’ fondi — Adozzjoni jew żamma abbażi ta’ deċiżjoni nazzjonali ta’ ffriżar tal-fondi — Awtorità kompetenti sabiex tadotta l-imsemmija deċiżjoni nazzjonali — Kunċett — Awtorità ta’ Stat terz — Inklużjoni
(Pożizzjoni Komuni tal-Kunsill 2001/931, Artikolu 1(4))
(ara l-punti 81, 82)
Politika estera u ta’ sigurtà komuni — Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu — Deċiżjoni ta’ ffriżar ta’ fondi — Adozzjoni jew żamma abbażi ta’ deċiżjoni nazzjonali ta’ ffriżar tal-fondi ta’ awtorità ta’ Stat terz — Ammissibbiltà — Kundizzjoni — Deċiżjoni nazzjonali adottata b’osservanza tad-drittijiet tad-difiża u tad-dritt għal protezzjoni ġudizzjarja effettiva — Obbligu ta’ verifika li jaqa’ fuq il-Kunsill — Obbligu ta’ motivazzjoni — Portata
(Pożizzjoni Komuni tal-Kunsill 2001/931, Artikolu 1(4))
(ara l-punti 85-88, 133)
Dritt tal-Unjoni — Prinċipji — Drittijiet tad-difiża — Deċiżjoni ta’ ffriżar ta’ fondi meħuda kontra ċerti persuni u entitajiet issuspettati li wettqu attivitajiet terroristiċi — Obbligi tal-Kunsill — Komunikazzjoni lill-persuna kkonċernata tal-provi kkunsidrati kontriha u dritt għal smigħ — Portata
(Pożizzjoni Komuni tal-Kunsill 2001/931, Artikolu 1(4))
(ara l-punti 93, 94)
Politika estera u ta’ sigurtà komuni — Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu — Deċiżjoni ta’ ffriżar ta’ fondi — Adozzjoni jew żamma abbażi ta’ deċiżjoni nazzjonali ta’ bidu ta’ investigazzjonijiet, ta’ proċeduri jew ta’ kundanna — Awtorità kompetenti sabiex tadotta l-imsemmija deċiżjoni nazzjonali — Kunċett — Awtorità amministrattiva — Inklużjoni — Kundizzjonijiet
(Pożizzjoni Komuni tal-Kunsill 2001/931, Artikolu 1(4))
(ara l-punti 110-116)
Politika estera u ta’ sigurtà komuni — Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu — Deċiżjoni ta’ ffriżar ta’ fondi — Adozzjoni jew żamma abbażi ta’ deċiżjoni nazzjonali ta’ bidu ta’ investigazzjonijiet, ta’ proċeduri jew ta’ kundanna — Nuqqas ta’ obbligu ta’ deċiżjoni nazzjonali li taqa’ fil-kuntest ta’ proċeduri kriminali stricto sensu — Kundizzjonijiet
(Pożizzjoni Komuni tal-Kunsill 2001/931, Artikolu 1(4))
(ara l-punti 119-121)
Politika estera u ta’ sigurtà komuni — Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu — Obbligu ta’ kooperazzjoni leali bejn l-Istati Membri u l-istituzzjonijiet tal-Unjoni Ewropea — Deċiżjoni ta’ ffriżar ta’ fondi — Ġustifikazzjoni — Rispett tad-drittijiet fundamentali — Stħarriġ ġudizzjarju — Portata
(Pożizzjoni Komuni tal-Kunsill 2001/931, Artikolu 1(4))
(ara l-punti 129-132)
Politika estera u ta’ sigurtà komuni — Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu — Obbligu ta’ kooperazzjoni leali bejn l-Istati Membri u l-istituzzjonijiet tal-Unjoni Ewropea — Deċiżjoni ta’ ffriżar ta’ fondi — Adozzjoni jew żamma abbażi ta’ deċiżjoni nazzjonali ta’ bidu ta’ investigazzjonijiet, ta’ proċeduri jew ta’ kundanna — Obbligu ta’ motivazzjoni — Portata — Deċiżjoni nazzjonali ta’ kundanna — Nuqqas ta’ obbligu li jiġu indikati l-provi jew l-indizji serji u kredibbli li abbażi tagħhom ittieħdet id-deċiżjoni nazzjonali
(Pożizzjoni Komuni tal-Kunsill 2001/931, Artikolu 1(4))
(ara l-punti 140-146, 148)
Politika estera u ta’ sigurtà komuni — Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu — Deċiżjoni ta’ ffriżar ta’ fondi — Żamma abbażi ta’ deċiżjoni nazzjonali ta’ ffriżar tal-fondi — Deċiżjoni nazzjonali li waħedha ma tippermettix iktar li jiġi konkluż li għadu jeżisti r-riskju ta’ involviment f’atti terroristiċi — Obbligu tal-Kunsill li jieħu inkunsiderazzjoni elementi fattwali iktar reċenti, li juru l-persistenza tar-riskju msemmi
(Pożizzjoni Komuni tal-Kunsill 2001/931, Artikolu 1(6))
(ara l-punti 154-157, 170)
Atti tal-istituzzjonijiet — Motivazzjoni — Obbligu — Portata — Deċiżjoni ta’ ffriżar ta’ fondi meħuda fil-konfront ta’ ċerti persuni u entitajiet issuspettati li wettqu attivitajiet terroristiċi — Rekwiżiti minimi
(Artikolu 296 TFUE)
(ara l-punti 160-163, 173)
Unjoni Ewropea — Stħarriġ ġudizzjarju tal-legalità tal-atti tal-istituzzjonijiet — Miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu — Deċiżjoni ta’ ffriżar ta’ fondi — Żamma abbażi ta’ deċiżjoni nazzjonali ta’ ffriżar tal-fondi — Portata tal-istħarriġ — Stħarriġ li jkopri l-elementi kollha adottati sabiex tintwera l-persistenza tar-riskju ta’ involviment f’atti terroristiċi
(Artikolu 296 TFUE; Pożizzjoni Komuni tal-Kunsill 2001/931, Artikolu 1(4) u (6))
(ara l-punti 160, 185, 186)
Rikors għal annullament — Motivi — Ksur tar-rekwiżiti formali essenzjali — Ksur tad-dispożizzjonijiet tar-regolament intern tal-Kunsill dwar l-awtentikazzjoni tal-atti tiegħu — Neċessità li jiġi invokat dannu jew difetti oħra minbarra n-nuqqas ta’ awtentikazzjoni — Assenza
(l-ewwel paragrafu tal-Artikolu 297(2) TFUE; Regoli interni tal-Kunsill, Artikolu 15)
(ara l-punti 196-204, 209, 210, 218, 219, 228, 229)
Atti tal-istituzzjonijiet — Motivazzjoni — Obbligu — Portata — Deċiżjoni ta’ ffriżar ta’ fondi meħuda fil-konfront ta’ ċerti persuni u entitajiet issuspettati li wettqu attivitajiet terroristiċi — Deċiżjoni u espożizzjoni tal-motivi li jinsabu f’dokumenti distinti — Pubblikazzjoni separata ġġustifikata minn kunsiderazzjonijiet imperattivi ta’ interess ġenerali — Preżunzjoni ta’ awtentikazzjoni tal-espożizzjoni tal-motivi mhux iffirmata — Assenza — Obbligu ta’ awtentikazzjoni tad-deċiżjoni u tal-espożizzjoni tal-motivi
(Artikolu 296 TFUE; Regoli interni tal-Kunsill, Artikolu 15)
(ara l-punti 214-216, 222, 223)
Sunt
Fis-sentenza Al-Gama’a al - Islamiyya Egypt vs Il‑Kunsill (T‑643/16), mogħtija fl-10 ta’ April 2019, il-Qorti Ġenerali annullat diversi deċiżjonijiet (PESK) tal-Kunsill dwar l-aġġornament tal-lista ta’ persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu (
1
), kif ukoll diversi regolamenti ta’ implimentazzjoni tal-Kunsill (UE) li jimplimentaw l-Artikolu 2(3) tar-Regolament (KE) Nru 2580/2001 dwar miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu (
2
), adottati bejn Lulju 2016 u Lulju 2018, sa fejn dawn l-atti jikkonċernaw lill-organizzazzjoni Al-Gama’a al - Islamiyya Egypt (
3
). Mill-espożizzjonijiet tal-motivi tal-atti kkontestati jirriżulta li l-inklużjoni tal-isem tar-rikorrenti fil-listi kontenzjużi kienet ibbażata fuq erba’ deċiżjonijiet nazzjonali, jiġifieri deċiżjoni adottata minn awtorità Brittanika (iktar ’il quddiem, id-deċiżjoni tal-“Home Secretary”, ministeru tal-intern tar-Renju Unit) u tliet deċiżjonijiet adottati minn awtoritajiet Amerikani.
Fir-rigward ta’ dawn id-deċiżjonijiet tal-aħħar, il-Qorti Ġenerali fakkret li għalkemm il-kunċett ta’ “awtorità kompetenti” użat mill-Artikolu 1(4) tal-Pożizzjoni Komuni 2001/931 (
4
) ma huwiex limitat għall-awtoritajiet tal-Istati Membri, iżda jista’, bħala prinċipju, jinkludi wkoll awtoritajiet ta’ Stati terzi, il-Kunsill għandu, meta jibbaża ruħu fuq deċiżjoni ta’ Stat terz, jivverifika, minn qabel, jekk din id-deċiżjoni tkunx ġiet adottata fl-osservanza tad-drittijiet tad-difiża u tad-dritt għal protezzjoni ġudizzjarja effettiva. F’dan il-każ, il-Qorti Ġenerali ddeċidiet, fir-rigward ta’ tnejn minn dawn id-deċiżjonijiet, li, peress li l-awtoritajiet Amerikani ma kellhom, fid-dawl tal-espożizzjonijiet tal-motivi marbuta mal-atti kkontestati, ebda obbligu li jagħtu lill-persuni kkonċernati motivazzjoni insostenn tad-deċiżjonijiet tagħhom, jew anki li jippubblikaw l-imsemmija deċiżjonijiet, l-osservanza tal-prinċipju tad-drittijiet tad-difiża ma kinitx assigurata għal dawn id-deċiżjonijiet u li dawn ma setgħux, għaldaqstant, iservu bħala bażi għall-atti kkontestati. Fir-rigward tal-ewwel deċiżjoni Amerikana, il-Qorti Ġenerali sussegwentement ikkonstatat li s-sempliċi referenza li l-imsemmija deċiżjoni kienet ġiet ippubblikata fil-ġurnal uffiċjali tal-Istati Uniti kienet insuffiċjenti sabiex ikun jista’ jiġi kkonstatat li l-Kunsill kien wettaq il-verifika meħtieġa fir-rigward tal-osservanza, fl-imsemmi Stat terz, tal-prinċipju tad-drittijiet tad-difiża. B’hekk, il-Qorti Ġenerali kkunsidrat li l-motivazzjoni dwar id-deċiżjonijiet Amerikani ma kinitx biżżejjed, b’tali mod li dawn ma setgħux iservu ta’ bażi għall-atti kkontestati.
Madankollu, il-Qorti Ġenerali indikat li peress li l-Artikolu 1(4) tal-Pożizzjoni Komuni 2001/931 ma jeħtieġx li l-atti tal-Kunsill ikunu bbażati fuq diversi deċiżjonijiet ta’ awtoritajiet kompetenti, l-atti kkontestati setgħu, f’dak li jirrigwarda l-inklużjoni ta’ isem ir-rikorrenti fil-listi kkontestati, jagħmlu riferiment, madankollu, għall-unika deċiżjoni tal-Home Secretary, b’mod li kellu jsir l-eżami tar-rikors, billi dan jiġi limitat għall-atti kkontestati, sa fejn dawn kienu bbażati, inizjalment, fuq din l-aħħar deċiżjoni.
Sussegwentement, il-Qorti Ġenerali annullat l-atti kkontestati, minn naħa, peress li l-fatti msemmija mill-Kunsill fl-espożizzjoni tal-motivi tal-atti kkontestati ma kinux jippermettu li tiġi ġġustifikata ż-żamma ta’ isem ir-rikorrenti fil-listi kkontestati, jew minħabba l-motivazzjoni insuffiċjenti tagħhom, jew minħabba li dawn kienu insuffiċjenti sabiex jiġġustifikaw tali miżura, fid-dawl tal-fatt, b’mod partikolari, tal-anzjanità tagħhom. Min-naħa l-oħra, il-Qorti Ġenerali ddeċidiet li l-espożizzjonijiet tal-motivi tal-atti kkontestati, li ġew ikkomunikati lill-organizzazzjoni kkonċernata, ma kinux ġew awtentikati mill-Kunsill skont l-ewwel subparagrafu tal-Artikolu 297(2) TFUE u l-Artikolu 15 tar-Regoli Interni (
5
). L-awtentikazzjoni tal-atti tal-Kunsill hija fil-fatt rekwiżit formali essenzjali li jippermetti lit-terzi li jivverifikaw li l-verżjoni indirizzata lilhom tikkorrispondi għal dik li ġiet adottata minn din l-istituzzjoni u li tiggarantixxi għalhekk l-osservanza tal-prinċipju ta’ ċertezza legali. Peress li dan il-prinċipju ta’ ċertezza legali jikkonċerna wkoll l-atti tal-Kunsill, dawn għandhom jiġu awtentikati anki jekk il-Kunsill ma jikkostitwixxix korp kolleġjali. Barra minn hekk, peress li l-motivi u d-dispożittiv ta’ att tal-Kunsill jikkostitwixxu ħaġa waħda inseparabbli u indiviżibbli, dawn it-tnejn għandhom jiġu awtentikati anki jekk dawn jidhru f’dokumenti distinti. Finalment, fid-dawl tal-fatt li l-awtentikazzjoni tikkostitwixxi rekwiżit formali essenzjali, l-annullament tal-atti kkontestati għandu jiġi ddikjarat, mingħajr ma huwa neċessarju li jiġi vverifikat jekk id-dokumenti kkomunikati lir-rikorrenti jikkorrispondux perfettament ma’ dawk adottati mill-Kunsill.
(
1
)	Pożizzjoni Komuni tal-Kunsill 2001/931/PESK tas-27 ta' Diċembru 2001 dwar l-applikazzjoni ta’ miżuri speċifiki fil-ġlieda kontra t-terroriżmu (ĠU Edizzjoni Speċjali bil-Malti, Kapitolu 18. Vol. 1, p. 217).
(
2
)	Regolament tal-Kunsill (KE) Nru 2580/2001 tas-27 ta’ Diċembru 2001 dwar miżuri restrittivi speċifiċi diretti kontra ċerti persuni u entitajiet bil-għan li jiġi miġġieled it-terroriżmu (ĠU Edizzjoni Speċjali bil-Malti, Kapitolu 18, Vol. 1, p. 207)
(
3
)	F’dan il-każ, kien qed jintalab l-annullament tad-Deċiżjoni tal-Kunsill (PESK) 2016/1136 tat-12 ta’ Lulju 2016 (ĠU 2016, L 188, p. 21) u tar-Regolament ta’ Implimentazzjoni tal-Kunsill (UE) 2016/1127 tat-12 ta’ Lulju 2016 (ĠU 2016, L 188, p. 1), tad-Deċiżjoni tal-Kunsill (PESK) 2017/154 tas-27 ta’ Jannar 2017 (ĠU 2017, L 23, p. 21) u tar-Regolament ta’ Implimentazzjoni tal-Kunsill (UE) 2017/150 tas-27 ta’ Jannar 2017 (ĠU 2017, L 23, p. 3) tad-Deċiżjoni tal-Kunsill (PESK) 2017/1426 tal-4 ta’ Awwissu 2017 (ĠU 2017, L 204, p. 95) u tar-Regolament ta’ Implimentazzjoni tal-Kunsill (UE) 2017/1420, tal-4 ta’ Awwissu 2017 (ĠU 2017, L 204, p. 3), tad-Deċiżjoni tal-Kunsill (PESK) 2018/475 tal-21 ta’ Marzu 2018 (ĠU 2018, L 79, p. 26) u tar-Regolament ta’ Implimentazzjoni tal-Kunsill (UE) 2018/468, tal-21 ta’ Marzu 2018 (ĠU 2018, L 79, p. 7), tad-Deċiżjoni tal-Kunsill (PESK) 2018/1084 tat-30 ta’ Lulju 2018 (ĠU 2018, L 194, p. 144) u tar-Regolament ta’ Implimentazzjoni tal-Kunsill (UE) 2018/1071, tat-30 ta’ Lulju 2018 (ĠU 2018, L 194, p. 23).
(
4
)	Skont din id-dispożizzjoni, il-listi ta’ ffriżar tal-fondi jiġu stabbiliti abbażi ta’ informazzjoni preċiża jew provi materjali li juru li deċiżjoni ttieħdet minn awtorità kompetenti fir-rigward tal-persuni u tal-entitajiet ikkonċernati, kemm fir-rigward tal-ftuh ta’ investigazzjonijiet jew jew ta’ proċeduri għall-att terroristiku, jew tal-attentat ta’ twettiq, jew tal-parteċipazzjoni fil-, jew tal-faċilitazzjoni ta’ tali att, ibbażati fuq provi jew indizzji serji u kredibbli, jew fir-rigward ta’ kundanna għal tali fatti.
(
5
)	Regolament intern tal-Kunsill, kif adottat bid-Deċiżjoni 2009/937/UE, tal-1 ta’ Diċembru 2009 (ĠU 2009, L 325, p. 35).